افغان چارواکي وايي د کندز ښار يې بېرته له طالبانو ونیوه
افغان چارواکي وايي طالبانو یې له کندز ښار نه وشړل او د ښار په مرکزي څلور لارې کې یې بېرته د افغانستان ملي بېرغ ودروه.
د افغانستان د کورنیو چارو وزارت ویاند صدیق صدیقي امریکا غږ ته وویل افغان ځواکونه تېره شپه د کندز ښار له طالبانو بیرته ونیوه. صدیق صدیقي وویل اوس افغان امنیتي ځواکونه د مخالفو وسله والو څخه د ښار د پاکولو په چارو بوخت دي، خو په خبره يې ښار د افغان ځواکونو په کنترول کې دی. ښاغلي صدیقي وویل "اوس د کندز د ښار کنټرول د افغانستان د امنیتي ځواکونو په لاس کې دی، زمونږ پاملرنه داده چې خلکو سره مرسته وکړو هڅه وشي چې دښمن په بشپړه توګه د کندز په ولایت کې له منځه لاړ شي ". د افغانستان د کورنیو چارو وزارت ویاند وویل چې د کندز د بیرته نیولو په عملیاتو کې افغان امنیتي ځواکونو ته د سر زیان نه دی رسیدلی. خو، د کورنیو چارو وزارت په یوې اعلاميې کې ویلي " په دغو عملیاتو کې ۱۵۰ ترهګر ووژل شول، چې څلور یې ځانمرګي برید کوونکي وو. په عملیاتو کې د هغوی یو شمېر مشران هم وژل شوي، ګڼ نور یې ژوبل شوي او یو شمېر نور يې ژوندي نیول شوي دي." د افغانستان د کورنیو چارو وزارت ویاند د کندز د بیرته نیولو په عملیاتو کې افغان امنیتي ځواکونو سره د نړیوالو ځواکونو د مرستې په باب وویل چې افغان ځواکونه د نړیوالو ځواکونو ملاتړ لري خو کندز ښار افغان ځواکونو نیولی دی. ښاغلي صدیقي وویل " مونږ بهرني همکاران لرو، د بهرنیو ځواکونو ملاتړ هم مونږ سره وو، خو د کندز ښار د تصفیې چارې پخپله د افغانستان امنیتي ځواکونو ترسره کړي دي ". طالبانو تراوسه رسنیو ته د افغانستان د کورنیو چارو د وزارت د ویاند په څرګندونو تبصره نه ده کړې. د کندز د امنیې قوماندان محمد قسیم جنګلباغ د کندز د چوک پر سر په یوه اخیستل شوې ویډیو کې کندز یانو ته ډاډ ورکوي چې خپل عادي ژوند وکړي او افغان ځواکونه يې امنیت ساتي. د امنیې قوماندان ویاند سید سرور حسیني وایي چې دوی بیرته د امنیې قوماندانۍ ودانۍ او تاسیساتو ته ورغلي خو دغه ادارې ټولې چور شوي دي. د کندوز نوی سرپرست والي حمدالله دانشي وایي چې ښار بشپړ افغان ځواکونو نیولی او دوی د طالبانو د ځپلو په موخه خپل قطعات تنظیموي. د کندوز د ښار یو تن دوکاندار بکتاش وایي چې له درې ورځو وروسته یې خپل دوکان پرانیسته او ډاډه دی چې کاروبار به یې عادي حالت ته راوګرځي. د کندوز د عامې روغتیا ریس سعد مختار بیا وایي چې د بې سرحده ډاکټرانو روغتون او حوزوي روغتون د طالبانو په ولکه کی دی او په ساحه کې لا هم ډزې روانې دي. د افغانستان د ولسي جرګې رئیس عبدالروف ابراهیمي په کابل کې خبریالانو ته وویل چې په کندز ښار په یو شمیر سیمو کې لا هم د طالبانو او افغان امنیتي ځواکونو ترمنځ جګړه روانه ده خو ډېرې سیمې يې له کنټرول څخه وتلي دي. ښاغلي ابراهمیي وویل چې د امام صاحب ولسوالۍ په بشپړه توګه د افغان امنیتي ځواکونو لا س ته ورغلې ده. هغه وویل چې د ښار په مرکزي سیمه او د ښار په څنډو کې لا هم طالبان شته او امنیتي ځواکونه لا هم ورسره په جګړه کې دي. د ولسي جرګې رئیس له ولسمشر غني څخه وغوښتل چې په کندز ښار کې د روانو عملیاتو لړۍ د دغه ولایت نورو برخو ته وغځوي. نوموړي وویل پر کندز ښار برښنا او اوبه قطع شوي او زیات شمیر کورنۍ د جګړې له ویرې د امام صاحب د ولسوالۍ سره نږدې ځنګل ته پناه وړې ده. هغه د افغانستان د مهاجرینو او ستنیدونکو چارو وزارت څخه وغوښتل چې دغو خلکو ته دې عاجلې مرستې ورسوي. گل رحیم نیازمن له کال ٢٠٠٢ نه له امریکا غږ اشنا راډیو سره د خبریال په حیث کار کوي. په کندوز پوهنتون کې لومړی د اقتصاد او وروسته د ادبیاتو له پوهنځي څخه فارغه شوی. د افغانستان په شمال کې د مدني او ادبي ټولنو فعال غړی دی.